Mycobacterium vaccae

Mycobacterium vaccae Mycobacterium generoko bakterioa da, lurzoruan bizi dena eta behi baten simaurretik estreinakoz isolatu zena (hortik bere izena) . Beste Mycobacterium batzuen aldean, Mycobacterium vaccae azkarrago hazten da laborategiko hazkuntza-inguruneetan . Ez da giza patogenoa.

Bakterio hau tuberkulosiaren bakterioaren (Mycobacterium tuberculosis) genero berekoa da. Horregatik, ikerlari batzuek Mycobacterium vaccae erabili zuten, txerto modura, tuberkulosiaren sintomak hobetzeko. Antza, txertatutako Mycobacterium vaccaek tuberkulosiaren bakterioaren antzeko antigenoak ditu, eta gaixoaren T linfozitoak aktibatuko lituzke, bakterio patogenoa (Mycobacterium tuberculosis) suntsitzeko. Egindako saio klinikoek, baina, ez dituzte emaitza oso argiak eman, eta sarritan ondorio kontrajarrietara iritsi dira   .

Hazkuntza-inguruneetan hazten denean Mycobacterium vaccae bi itxura hartzen ditu: kolonia leunak (smooth, ingelesez), eta kolonia zimurrak (rough, ingelesez). Itxura bat edo bestea hartzea tenperaturaren menpe dago. Kolonia leunek T linfozitoek sortzen dituzten zitokinen sintesia oztopatzen dute (hau lagungarria izan liteke gaixotasun autoimmune batzuk kontrolatzeko). Kolonia zimurrek, aldiz, aurkako efektua sortzen dute (zitokinen sintesia areagotu).

Zitokinen eta interleukinen jarduera moteltzen dutenez, hainbat gaitz autoimmuneen tratamenduan Mycobacterium vaccae erabiltzea proposatu da. Laborategiko saguekin egindako esperimentuetan emaitza interesgarriak lortu dira 

Ikerketa ugari ere burutzen ari dira Mycobacterium vaccaek gure nerbio-sisteman eragiten dituen aldaketak ezagutzeko. Hainbat ikerketak antidepresibo eta antsiolitiko moduan jarduten duela (neurotransmisore batzuen sintesia areagotzen duelako) proposatzen dute    . Beste zientzialari batzuek, aldiz, zuhurtzia eskatu dute ustezko onura hauen aurrean

Erreferentziak

Kanpo estekak 

Actinomycetales
Antidepresiboak